Diskarnir Recurrence og Concurrence hafa hlotið lofsama gagnrýni . Nú gefst gestum í fyrsta sinn tækifæri til þess að heyra upptökurnar í hringóma hljóðkerfi þar sem upptökurnar njóta sín til fulls Sinfóníuhljómsveit Íslands býður upp á opið hlustunarrými í Stemmu í Hörpu þar sem hægt er að hlusta á upptökur hljómsveitarinnar af íslenskum hljómsveitarverkum . Upptökurnar komu nýlega út á diskunum Concurrence og Recurrence hjá bandaríska útgáfufyrirtækinu Sono Luminus . Plöturnar eru teknar upp í hringómi ( e. surround sound ) og í upptökunum var ný uppstilling á hljómsveitinni sérstaklega valin fyrir hvert einasta verk sem best hentaði hljóðheimi hvers verks . Upplifunin verður því sérlega áhrifarík þar sem tónlistin er tekin upp í einskonar þrívídd svo að hlustandinn heyrir tónlistina allt um kring . Hljómsveitarstjóri í upptökunum var Daníel Bjarnason , upptökustjóri var Grammy-verðlaunahafinn Daniel Shores og hljóðmeistari var Dan Merceruio . Plöturnar hafa hlotið mikið lof gagnrýnenda . Concurrence , sem kom út í nóvember síðastliðnum , var m.a. valin á árslista hjá The New York Times , NPR og Second Inversion sem ein af bestu útgáfum ársins 2019 . Á plötunni má heyra Metacosmos eftir Önnu Þorvaldsdóttur , píanókonsert nr. 2 eftir Hauk Tómasson með píanóleikaranum Víkingi Heiðari Ólafssyni , Oceans eftir Maríu Huld Markan Sigfúsdóttir og Quake eftir Pál Ragnar Pálsson með sellóleikaranum Sæunni Þorsteinsdóttur . Fyrsti diskurinn í röðinni , Recurrence , var valinn plata ársins í sigildri tónlist á Íslensku tónlistarverðlaununum árið 2019 en diskurinn inniheldur Flow and Fusion eftir Þuríði Jónsdóttur , BD eftir Hlyn Aðils Vilmarsson , Aequora eftir Maríu Huld Markan Sigfúsdóttur , Emergence eftir Daníel Bjarnason og Dreaming eftir Önnu Þorvaldsdóttur . Þriðji diskurinn í röðinni kemur út síðla árs 2020 en á honum verða verk eftir Daníel Bjarnason , Þuríði Jónsdóttur , Veronique Vöku og Magnús Blöndal Jóhannsson . Diskarnir eru gefnir út í tvöfaldri útgáfu , annar diskurinn er hefðbundinn geisladiskur en hinn er Blu-ray diskur með hringóma útgáfunni . Diskarnir fást í plötuverslunum landsins og verða einnig fáanlegir í Epal í Hörpu á meðan tónleikahátíðin Myrkir músíkdagar stendur yfir . Hlustunarklefinn er í fundaherberginu Stemmu á fyrstu hæð Hörpu . Klefinn er opinn frá 10:00 til 22:00 frá fimmtudeginum 30. janúar til laugardagsins 1. febrúar . Nýttu tækifærið og hlustaðu á það nýjasta í íslenskri hljómsveitartónlist í hringóma hljóðkerfi þar sem upptökurnar njóta sín til fulls .